LIETUVOS RESPUBLIKOS VIDAUS REIKALŲ MINISTRAS –

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL UŽSIENIEČIŲ, NETEISĖTAI KIRTUSIŲ LIETUVOS RESPUBLIKOS VALSTYBĖS SIENĄ, PIRMINIO IR PAKARTOTINIO SVEIKATOS BŪKLĖS VERTINIMO TVARKOS APRAŠO PATVIRTINIMO

2021 m. rugpjūčio 4 d. Nr. 10V-24

Vilnius

Vadovaudamasi Lietuvos Respublikos civilinės saugos įstatymo 14 straipsnio 9 punktu, 15 straipsnio 2 dalies 4 punktu, 19 straipsniu, Lietuvos Respublikos vietos savivaldos įstatymo 6 straipsnio 17 punktu ir 7 straipsnio 34 punktu, Lietuvos Respublikos Vyriausybės 2021 m. liepos 2 d. nutarimu Nr. 517 „Dėl valstybės lygio ekstremaliosios situacijos paskelbimo ir valstybės lygio ekstremalios situacijos operacijų vadovo paskyrimo“ bei siekdama užtikrinti skubiosios medicinos pagalbos paslaugų teikimą, infekcijų kontrolę bei higienos ir saugos reikalavimų laikymąsi dėl masinio užsieniečių antplūdžio,

1. T v i r t i n u pridedamus:

1.1. Užsieniečių, neteisėtai kirtusių Lietuvos Respublikos valstybės sieną, pirminio ir pakartotinio sveikatos būklės vertinimo tvarkos aprašą;

1.2. Pirmosios pagalbos priemonių rinkinio, esančio laikinojo užsieniečių apgyvendinimo vietoje, (toliau – Pirmosios pagalbos rinkinys) sąrašą.

2. P a v e d u:

2.1. savivaldybių administracijoms:

2.1.1. suformuoti mobiliąsias komandas savivaldybės teritorijoje, atliksiančias pirminį ir pakartotinį jų savivaldybės teritorijoje esantiems užsieniečių, neteisėtai kirtusių Lietuvos Respublikos valstybės sieną (toliau – užsieniečiai), sveikatos būklės vertinimą ir organizuoti mobilių komandų veiklą, pasitelkiant ir asmens sveikatos priežiūros specialistus iš kitų savivaldybių pagal bendradarbiavimo sutartis;

2.1.2. organizuoti vaistinių preparatų ir medicinos pagalbos priemonių įsigijimą bei pristatymą užsieniečiams pagal gydytojų išrašytus receptus, vadovaujantis, atitinkamai, Receptų rašymo ir vaistinių preparatų, medicinos priemonių (medicinos prietaisų) ir kompensuojamųjų medicinos pagalbos priemonių išdavimo (pardavimo) vaistinėse gyventojams ir popierinių receptų saugojimo, išdavus (pardavus) vaistinius preparatus, medicinos priemones (medicinos prietaisus) ir kompensuojamąsias medicinos pagalbos priemones vaistinėje, taisyklių, patvirtintų Lietuvos Respublikos sveikatos apsaugos ministro 2002 m. kovo 8 d. įsakymu Nr. 112 „Dėl Receptų rašymo ir vaistinių preparatų, medicinos pagalbos priemonių ir kompensuojamųjų medicinos pagalbos priemonių išdavimo (pardavimo) vaistinėse gyventojams ir popierinių receptų saugojimo, išdavus (pardavus) vaistinius preparatus, medicinos pagalbos priemones (medicinos prietaisus) ir kompensuojamąsias medicinos pagalbos priemones vaistinėje, taisyklių patvirtinimo“ 122 ar 123 punkto nuostatomis;

2.2. Valstybės sienos apsaugos tarnybai prie Vidaus reikalų ministerijos:

2.2.1. pagal galimybes suteikti vertimo paslaugas, teikiant pirminio ir pakartotinio sveikatos būklės vertinimo paslaugas;

2.2.2. užtikrinti, kad užsieniečius saugančių pareigūnų patalpose būtų saugoma, pagal reikalą atnaujinama ir užsieniečių sveikatos sutrikimų pirmajai pagalbai naudojamas Pirmosios pagalbos priemonių rinkinys;

2.3. Valstybinei ligonių kasai prie Sveikatos apsaugos ministerijos sumokėti asmens sveikatos priežiūros įstaigoms už kiekvieną suteiktą pirminio sveikatos būklės vertinimo ir pakartotinio sveikatos būklės vertinimo paslaugą kompensuojamąją 24,59 Eur sumą už suteiktas paslaugas nuo 2021 m. liepos 1 d. įskaitytinai Lietuvos Respublikos vidaus reikalų ministro-valstybės lygio ekstremaliosios situacijos valstybės operacijų vadovo 2021 m. liepos 11 d. sprendimo Nr. 10V-4 „Dėl sveikatos priežiūros paslaugų teikimo užsieniečiams“ nustatyta tvarka.

3. S i ū l a u nevyriausybinėms organizacijoms prisidėti užtikrinant vertimo paslaugas, teikiant pirminio ir pakartotinio sveikatos būklės vertinimo paslaugas.

Vidaus reikalų ministrė, valstybės lygio

ekstremaliosios situacijos valstybės operacijų vadovė	Agnė Bilotaitė

PATVIRTINTA

Lietuvos Respublikos vidaus reikalų

ministro – valstybės lygio ekstremalios

situacijos valstybės operacijų vadovo

2021 m. rugpjūčio 4 d. sprendimu

Nr. 10V-24

UŽSIENIEČIŲ, NETEISĖTAI KIRTUSIŲ LIETUVOS RESPUBLIKOS VALSTYBĖS SIENĄ, PIRMINIO IR PAKARTOTINIO SVEIKATOS BŪKLĖS VERTINIMO TVARKOS APRAŠAS

I SKYRIUS

BENDROSIOS NUOSTATOS

1.	Užsieniečių, neteisėtai kirtusių Lietuvos Respublikos valstybės sieną, pirminio ir pakartotinio sveikatos būklės vertinimo tvarkos aprašas (toliau – Aprašas) nustato pirminio ir pakartotinio sveikatos būklės vertinimo tvarką laikino apgyvendinimo vietose. Šios paslaugos ekstremaliosios situacijos metu prilyginamos pirminio lygio skubiosios medicinos pagalbos paslaugoms.

2.	Paciento asmens duomenys, surinkti Aprašo nustatyta tvarka, tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų apsaugą, reikalavimų.

3. Apraše vartojamos sąvokos:

3.1. Pacientas – užsienietis, neteisėtai kirtęs Lietuvos Respublikos valstybės sieną ir apgyvendintas laikino apgyvendinimo vietoje.

3.2. Mobilioji komanda (toliau – Komanda) – pacientui jo gyvenamojoje vietoje pirminį ir pakartotinį sveikatos būklės vertinimą atliekanti asmens sveikatos priežiūros specialistų komanda, kurią sudaro šeimos gydytojas arba medicinos gydytojas, bendrosios praktikos slaugytojas (arba bendruomenės slaugytojas), prireikus – akušeris.

3.3. Pirminio sveikatos būklės vertinimo paslauga – tai Komandos teikiama asmens sveikatos priežiūros paslauga užsieniečio laikinojo apgyvendinimo vietoje, kurios metu pirmą kartą po neteisėto Lietuvos Respublikos sienos kirtimo, įvertinama, ar sveikatos būklė nereikalauja skubios medicinos pagalbos, ar nėra ligų ir būklių, dėl kurių, nesuteikus pagalbos laikinojo apgyvendinimo vietoje, atsiras skubios medicinos pagalbos poreikis;

3.4. Pakartotinio sveikatos būklės vertinimo paslauga – tai Komandos teikiama asmens sveikatos priežiūros paslauga užsieniečio laikinojo apgyvendinimo vietoje, kurios metu įvertinama paciento sveikatos būklė po pirminio sveikatos būklės įvertinimo ir jo metu paskirtų tiriamųjų bei gydomųjų veiksmų poveikis, ar neatsirado skubiosios medicinos pagalbos poreikis;

3.5. kitos Apraše vartojamos sąvokos suprantamos taip, kaip jos apibrėžtos kituose sveikatos priežiūros paslaugų teikimą reglamentuojančiuose teisės aktuose.

II SKYRIUS

PIRMINIO IR PAKARTOTINIO SVEIKATOS BŪKLĖS VERTINIMO UŽSIENIEČIO LAIKINOJE GYVENAMOJOJE VIETOJE ORGANIZAVIMO TVARKA

4.	Savivaldybės administracija iš savivaldybės teritorijoje esančių Lietuvos nacionalinei sveikatos sistemai priklausančių ASPĮ ir (ar) kitų savivaldybių deleguotų asmens sveikatos priežiūros specialistų sudaro Komandą (esant poreikiui kelias Komandas), kuri teikia pirminio ir pakartotinio sveikatos būklės vertinimo paslaugas pacientams, laikinai apgyvendintiems savivaldybės teritorijoje. Komandos išvykimas į užsieniečių laikinojo apgyvendinimo vietą atlikti pirminius ir pakartotinius sveikatos būklės patikrinimus organizuojamas vieną kartą per dieną nuo 8 val. iki 20 valandos kiekvieną dieną.

Ūmiai pablogėjus paciento sveikatos būklei Komandos ne darbo metu, kviečiama greitoji medicinos pagalba (toliau – GMP). GMP gali iškviesti tik užsieniečių apsaugą vykdantis pareigūnas, paskambinęs į GMP dispečerinę ir dispečeriui apibūdinęs paciento sveikatos būklės sutrikimą, dėl kurio kviečiama GMP. Sprendimą dėl GMP komandos vykimo į užsieniečių laikinojo apgyvendinimo vietą priima GMP dispečeris.

5. Patalpose, kuriose teikiamos paciento sveikatos būklės įvertinimo paslaugos, turi būti:

5.1. paciento privatumą užtikrinančios priemonės (pertvaros, širmos, atskiros nuo bendrųjų gyvenamųjų patalpų erdvės ir pan.);

5.2. galimybė nusiplauti ir dezinfekuoti rankas;

5.3. kušetė paciento apžiūrai.

6.	Pirmą kartą į užsieniečių laikinojo apgyvendinimo vietą atvykusi Komanda atlieka visų pacientų pirminį sveikatos būklės įvertinimą. Naujai atvykusių pacientų pirminis sveikatos būklės įvertinimas atliekamas ne vėliau kaip per 48 val., nuo jų apgyvendinimo laikinoje apgyvendinimo vietoje. Atlikusi pirminį sveikatos būklės įvertinimą, Komanda sudaro pacientų, kuriems bus reikalingas pakartotinis sveikatos būklės įvertinimas, sąrašą ir pakartotinio sveikatos būklės įvertinimo datą.

7. Komandai atvykus į laikinojo užsieniečių apgyvendinimo vietą, užsieniečius saugantys pareigūnai informuoja, kiek atvyko užsieniečių, kuriems nebuvo atliktas pirminis sveikatos patikrinimas, kiek užsieniečių skundėsi ūmiais sveikatos sutrikimais. Komandos nariai priima sprendimą, kuriems laikinojo apgyvendinimo vietoje esantiems pacientams reikalingas pakartotinis sveikatos būklės įvertinimas. Pakartotinius sveikatos patikrinimus Komandos nario gydytojo pavedimu gali atlikti ir nepilnos sudėties Komanda.

8.	Komandos nariai privalo naudoti II saugumo lygio asmenines apsaugos priemones (toliau – AAP), t. y. pirštines, chalatus, veido kaukes.

9.	Panaudotos AAP turi būti saugiai sudedamos į neperšlampamus maišus, kurie tvarkomi vadovaujantis Lietuvos higienos norma HN 66:2013 „Medicininių atliekų tvarkymo saugos reikalavimai“, patvirtinta Lietuvos Respublikos sveikatos apsaugos ministro 2013 m. liepos 18 d. įsakymu Nr. V-706 „Dėl Lietuvos higienos normos HN 66:2013 „Medicininių atliekų tvarkymo saugos reikalavimai“ patvirtinimo“.

10.	Komanda privalo būti aprūpinta šiomis medicinos priemonėmis:

10.1. pulsoksimetru;

10.2. kraujospūdžio matavimo aparatu / matuokliu su įvairaus dydžio manžetėmis;

10.3. stetofonendoskopu;

10.4. termometru (bekontakčiu);

10.5. elektrokardiografu;

10.6. gliukometru;

10.7. neurologiniu plaktuku;

10.8. tvarsliava ir dezinfekcinėmis medžiagomis pirminiam žaizdų sutvarkymui.

11. Pirminio sveikatos būklės įvertinimo metu gydytojas pagal kompetenciją įtaria ar diagnozuoja paciento sveikatos sutrikimus ir, prireikus, skiria ambulatorinį gydymą, išrašo elektroninius receptus vaistiniams preparatams ir (ar) medicinos pagalbos priemonėms (toliau – MPP). Nesant galimybių išrašyti elektroninį receptą, rašomas popierinis receptas.

12. Jeigu, atlikęs pirminį sveikatos būklės vertinimą, gydytojas nustato, kad pacientui reikalinga skubioji medicinos pagalba ir šiai pagalbai suteikti būtinas papildomas ištyrimas (pvz., laboratoriniai tyrimai, radiologinis ar instrumentinis ištyrimas), gydytojo specialisto konsultacija arba stacionarinis gydymas, jis pacientą nukreipia į gyvenamosios vietos savivaldybės teritorijoje esančios ligoninės skubiosios medicinos pagalbos skyrių arba į artimiausios savivaldybės antrinio lygio stacionarines asmens sveikatos priežiūros paslaugas teikiančios ligoninės skubiosios medicinos pagalbos skyrių (toliau – ligoninės skubiosios medicinos pagalbos skyrius), jeigu paciento gyvenamosios vietos savivaldybės ligoninėje neteikiamos pacientui reikalingos paslaugos ir nėra galimybės atlikti pacientui būtinų tyrimų. Komandos gydytojas elektroniniu būdu užpildo siuntimą formą E027 „Siuntimas konsultacijai, tyrimams, gydymui“ (toliau – forma E027), kuriame trumpai aprašo pirminio arba pakartotinio sveikatos būklės įvertinimo rezultatus, nurodo preliminarią diagnozę ir išvardija jo nuomone reikalingus papildomus tyrimus bei specialistų konsultacijas. Nesant galimybių išrašyti formą E027, išrašomas popierinis siuntimas (forma Nr. 027).

13. Pirminį ar pakartotinį paciento sveikatos būklės vertinimą atlikęs Komandos narys suveda duomenis apie suteiktą paslaugą, identifikuodamas pacientą pagal Elektroninės sveikatos istorijos numerį (toliau – ESI numeris):

13.1. pateikdamas klinikinius duomenis į Elektroninę sveikatos paslaugų ir bendradarbiavimo infrastruktūros informacinę sistemą (toliau – ESPBI);

13.2. užpildydamas asmens ambulatorinio gydymo apskaitos kortelę (toliau – forma Nr. 025/a-LK) Privalomojo sveikatos draudimo informacinėje sistemoje „Sveidra“ (toliau – IS SVEIDRA).

14. Pacientui, atvykusiam į ligoninės skubiosios medicinos pagalbos skyrių su Komandos siuntimu, sveiktos būklę įvertina skubiosios medicinos pagalbos skyriuje dirbantis gydytojas. Jis priima sprendimą, kuriuos siuntime nurodytus laboratorinius, radiologinius ir(ar) instrumentinius tyrimus tikslinga atlikti, prireikus, paskiria būtiną papildomą ištyrimą ir gydytojų specialistų konsultacijas. Skubiosios medicinos pagalbos skyriaus gydytojas priima galutinį sprendimą dėl asmens sveikatos priežiūros paslaugų poreikio:

14.1. jeigu pacientas gali būti ambulatoriškai gydomas gyvenamojoje vietoje, išrašo elektroninius receptus vaistiniams preparatams ir (ar) MPP, nesant galimybių išrašyti elektroninį receptą, išrašo popierinį receptą;

14.2. jeigu skubiosios medicinos pagalbos skyriuje buvo išnaudotos visos galimybės suteikti skubiąją medicinos pagalbą, tačiau paciento sveikatos būklė neleidžia jo išrašyti ambulatoriniam gydymui, pacientas guldomas į ligoninę aktyvaus stacionarinio gydymo arba nukreipiamas kitą artimiausią aktyvaus stacionarinio gydymo paslaugas teikiančią įstaigą;

14.3. pacientas nedelsiant nukreipiamas į tretinio lygio atitinkamas asmens sveikatos priežiūros paslaugas teikiančią asmens sveikatos priežiūros įstaigą, jeigu jam diagnozuotas ūminis miokardo infarktas, ūminis galvos smegenų insultas, sunki trauma, sunki perinatalinė būklė arba jeigu pacientui diagnozuotas kitas ūminis sveikatos pablogėjimas, kurio neįmanoma gydyti antrinio lygio asmens sveikatos priežiūros paslaugas teikiančioje ASPĮ;

14.4. jei ASPĮ neteikia asmens sveikatos priežiūros paslaugų, kurios būtinos pacientui, stabilizavus jo būklę skubiosios medicinos pagalbos skyriaus ar teritorinio skubiosios medicinos pagalbos skyriaus gydytojas organizuoja paciento gabenimą į ASPĮ, kur šios asmens sveikatos priežiūros paslaugos teikiamos, ir telefonu ar kitomis ryšio priemonėmis apie tai informuoja priimančios įstaigos skubiosios medicinos pagalbos skyrių. Už paciento būklės ir transportabilumo įvertinimą atsako siunčiančio skubiosios medicinos pagalbos skyriaus gydytojas.

15. Pacientui, kuriam diagnozuota Covid-19 liga, sprendimas dėl stacionarinio gydymo poreikio priimamas vadovaujantis Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašu, patvirtintu Lietuvos Respublikos sveikatos apsaugos ministro 2020 m. kovo 16 d. įsakymu Nr. V-383 „Dėl Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo patvirtinimo“ (toliau – Įsakymu Nr. V-383).

16. Pacientui, kuriam diagnozuota Covid-19 liga, vadovaujantis Įsakymu Nr. V-383 nustačius stacionarinio gydymo poreikį, jis transportuojamas į artimiausią Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos aprašo, patvirtinto Lietuvos Respublikos sveikatos apsaugos ministro 2020 m. kovo 4 d. įsakymu Nr. V-281 „Dėl Sveikatos priežiūros paslaugų dėl COVID-19 ligos (koronaviruso infekcijos) organizavimo tvarkos aprašo patvirtinimo“, 9 punkto lentelėje nurodytą asmens sveikatos priežiūros įstaigą.

17. Mobiliosios komandos paslaugas suteikusios ASPĮ vadovo įgaliotas asmuo darbo dienos pabaigoje savivaldybės administracijai pateikia šiuos duomenis apie suteiktas pirminio ir pakartotinio sveikatos vertinimo paslaugas:

17.1. bendras patikrintų pacientų skaičius;

17.2. pirmą kartą patikrintų pacientų skaičius;

17.3. pacientų, kuriems nebuvo reikalingas joks skubus papildomas ambulatorinis gydymas, skaičius;

17.4. pacientų, kuriems pirmą kartą paskirtas skubus ambulatorinis gydymas (vaistiniai preparatai, MPP, pirminis žaizdų sutvarkymas ir kita) skaičius;

17.5. pacientų, nukreiptų tolesniam ištyrimui ir gydymui į ligoninės skubiosios medicinos pagalbos skyrių, skaičius;

17.6. pacientų, kurie iš ligoninės skubiosios medicinos pagalbos skyriaus buvo nukreipti aktyviajam stacionariniam gydymui, skaičius.

_________________________

PATVIRTINTA

Lietuvos Respublikos vidaus reikalų

ministro – valstybės lygio ekstremalios

situacijos valstybės operacijų vadovo

2021 m. rugpjūčio 4 d. sprendimu

Nr. 10V-24

PIRMOSIOS PAGALBOS RINKINIO SĄRAŠAS

Medicinos priemonių (prietaisų) ir kitų priemonių pavadinimas	Kiekis
1. Sterilūs įvairių dydžių pleistrai	10 vnt.
2. Pleistras (ruloninis)	1 vnt. (ne mažiau kaip 5 m)
3. Sterilus spaudžiamasis tvarstis, kurio sterilus padelis ne mažesnis kaip 10 cm x 10 cm, pats tvarstis ne mažesnis kaip 15 cm x ir 180 cm	1 vnt.
4. Nesterilus tvarstis	5 vnt. (ne mažiau kaip po 5 m ilgio)
5. Palaikomasis trikampio formos tvarstis	2 vnt.
6. Pirmosios pagalbos žirklės	1 vnt.
7. Speciali antklodė, skirta paguldyti ar apkloti nukentėjusįjį, ne mažesnė kaip 130 cm x 200 cm	2 vnt.
8. Sterilus žaizdų tvarstis, ne mažesnis kaip 5 cm x 10 cm	10 vnt.
9. Vienkartinės medicininės pirštinės	2 komplektai (po 2 vnt.)
10. Vienkartinės apsauginės plėvelės / pirmos pagalbos gaivinimo kaukės dirbtiniam kvėpavimui atlikti	2 vnt.
11. Vienkartinis šalčio maišelis	2 vnt.
12. Turniketas, skirtas stipriam (masyviam) kraujavimui galūnėse (rankose, kojose) stabdyti	2 vnt.
13. Tab. Ibuprofeni 0,4	30 vnt.
14. Tab. Paracetamoli 0,5	30 vnt.
15. Tab. Loratadini 0,01	10 vnt.
16. Antihistamininis tepalas vietiniam naudojimui, niežuliui dėl alergijos ar po vabzdžių įkandimo mažinti (pvz., Fenistil gel 1 mg/g 30,0, Psilo-balsam 1% 20,0)	1 vnt. (tik vaikams)

______________________